Polisieman, drie ander vas wat glo wou inbreekVier mans, insluitend ŉ polisiebeampte, is in hegtenis geneem toe hulle glo op pad was om by ŉ huis in Johannesburg in te breek. Lt. Kol Lungelo Dlamini, ŉ polisiewoordvoerder, sê die mans is in hegtenis geneem toe hulle by die huis in Macdonaldstraat in Jeppe opgedaag het. Dlamini sê die polisie het ŉ wenk ontvang dat die mans beplan om by die huis in te breek. Volgens Dlamini is daar onder meer polisieuniforms, handboeie, ŉ dienspistool, ŉ skokstok en nege selfone in die mans se besit gevind. Daar is ook op drie motors beslag gelê. Een van die mans is ŉ polisiebeampte by die Johannesburg-Sentraal-gevangenis. Die mans sal na verwagting Vrydag in die Johannesburg-landdroshof verskyn op aanklag van sameswering om ŉ huisbraak te pleeg.